ড্যানিলো জাবোলোটনি

ড্যানিলো কিরিলোভিচ জাবোলোটনি ( ) (২৮ ডিসেম্বর ১৮৬৬ – ১৫ ডিসেম্বর ১৯২৯) ছিলেন একজন ইউক্রেনীয় এবং সোভিয়েত মহামারি বিশেষজ্ঞ। তিনি ছিলেন বিশ্বের প্রথম মহামারিবিদ্যা গবেষণা বিভাগের প্রতিষ্ঠাতা। ১৯২৭ সালে তিনি তার গবেষণাক্ষেত্রের প্রথম লেখাগুলির মধ্যে "মহামারিবিদ্যার মৌলিক তত্ত্ব" নামে একটি লেখা প্রকাশ করেন।
জাবোলোটনি ১৮৬৬ সালের ২৮ ডিসেম্বর ইউক্রেনের একটি ছোট্ট গ্রামে এক দরিদ্র কৃষকের ঘরে জন্মগ্রহণ করেন। তার বাবা-মা মাএ দুই কক্ষের একটি বাড়িতে বসবাস করতেন। যখন তার বয়স ১১ বছর তখন তার বাবা মারা যান। তার কাকা তাকে রাশিয়ার রোস্তভে নিয়ে আসেন। তিনি জিমনেসিয়ামে যোগদান করতে সক্ষম হন। তিনি যে বুদ্ধিমান ছিলেন এই সময় থেকে এটি স্পষ্ট হয়ে ওঠে। প্রাকৃতিক বিজ্ঞানের প্রতি তার প্রতিভা বিশেষভাবে লক্ষণীয় ছিল।
এরপর তিনি নভোরোসিয়া বিশ্ববিদ্যালয়ে ভর্তি হন। এই বিশ্ববিদ্যালয় থেকে ১৮৯১ সালে তিনি স্নাতক ডিগ্রি অর্জন করেন। তিনি বিশ্ববিদ্যালয়ের স্বায়ত্তশাসন বাতিলে রাশিয়ান পরিকল্পনার বিরুদ্ধে একটি ছাত্র আন্দোলনে অংশগ্রহণ নিয়ে প্রতিবাদ করেছিলেন। এই অপরাধে ১৮৮৩ সালে তাকে তিন মাসের জন্য জেলে কাটাতে হয়েছিলো। ১৮৯৪ সালে তিনি বোগোমোলেটস ন্যাশনাল মেডিকেল বিশ্ববিদ্যালয় থেকে স্নাতক ডিগ্রি অর্জন করেন। ১৮৯৫ থেকে ১৮৯৭ সাল পর্যন্ত তিনি কিয়েভের সামরিক হাসপাতালে একজন ডাক্তার হিসেবে কাজ করেন। ১৮৯৮ সালে তিনি সেন্ট পিটার্সবার্গ মহিলা চিকিৎসা ইনস্টিটিউটে রাশিয়ার প্রথম ব্যাকটেরিওলজি বিশেষজ্ঞ বিভাগ প্রতিষ্ঠা করেন। এই বিভাগটি তিনি ১৯২৮ সাল পর্যন্ত পরিচালনা করেন। এই সময়কালে তিনি তিনজন বিজ্ঞানীর একজন ছিলেন (অন্য দুজন হলেন মিখাইল গ্যাভ্রিলোভিচ তার্তাকোভস্কি এবং নিকোলাই মিখাইলোভিচ বেরেস্তনেভ) যারা ১৮৯৮ সালে কোটলিন দ্বীপের কাছে ফিনল্যান্ড উপসাগরের ফোর্ট আলেকজান্ডারে স্থাপিত বিশেষ পরীক্ষাগারের নেতৃত্ব দিয়েছিলেন। এই বিশেষ পরীক্ষাগারে প্লেগের টিকা এবং সিরাম তৈরি করা হয়েছিল। এছাড়া প্লেগ এবং কলেরার রোগজীবাণু নিয়ে পরীক্ষা-নিরীক্ষা করা হয়।
১৯১৯ থেকে ১৯২৩ সাল পর্যন্ত তিনি ওডেসা ন্যাশনাল মেডিকেল ইউনিভার্সিটির রেক্টর ছিলেন। এখানে থাকার সময় তিনি ১৯২০ সালে বিশ্বের প্রথম মহামারীবিদ্যা বিভাগ হিসেবে বিবেচিত বিভাগটি শুরু করেন। ১৯২৪ থেকে ১৯২৮ সাল পর্যন্ত তিনি লেনিনগ্রাদের মিলিটারি মেডিকেল একাডেমির অধ্যাপক ছিলেন। তিনি ১৯২৮ সালে কিয়েভে জাবোলোটনি ইনস্টিটিউট অফ মাইক্রোবায়োলজি অ্যান্ড ভাইরোলজি প্রতিষ্ঠা করেন। ১৯৩০ সালে, সোভিয়েত কর্তৃপক্ষ ইউক্রেনের জাতীয় বিজ্ঞান একাডেমির রাজনৈতিক দখল সম্পন্ন করার পর এবং রাষ্ট্রপতি পদের প্রার্থী হিসেবে মাইখাইলো হ্রুশেভস্কিকে বহিষ্কার করার পর, ১৯৩০ সালে জাবোলোটনিকে একাডেমির সভাপতির পদ দেওয়া হয়।
জাবোলোটনি কলেরা, ডিপথেরিয়া, আমাশয়, প্লেগ, সিফিলিস এবং টাইফাস সহ বেশ কয়েকটি সংক্রামক রোগ এবং সেইসাথে গ্যাংগ্রিনের উপরও যুগান্তকারী গবেষণা পরিচালনা করেন। তিনি প্রমাণ করেন যে প্লেগ রোগটি প্রকৃতপক্ষে ইঁদুর দ্বারা সংবাহিত হয়। তিনি প্লেগ নিরাময়ের জন্য ভ্যাকসিন এবং সিরাম তৈরিতে সহায়তা করেন। তার গবেষণায় তিনি নিজেকে টিকা দেওয়ার পরে জীবন্ত কলেরা কালচার পান করা অন্তর্ভুক্ত ছিল। এই পরীক্ষার পরে প্রমাণিত হয় যে, টিকাদান কতটা কার্যকর হতে পারে। তিনি তৃতীয় প্লেগ মহামারীর সময় ভারত, আরব, মঙ্গোলিয়া এবং চীনে গবেষণা মিশনের নেতৃত্ব দিয়েছিলেন। তিনি উত্তর চীনে ব্যাপক ক্ষেত্র পর্যায়ের কাজ করেন। ১৯১১ সালের মুকডেন সম্মেলনে তিনি একজন "প্রভাবশালী" প্রতিনিধি ছিলেন, যেখানে ৬০,০০০ মানুষের মৃত্যুর কারণে মাঞ্চুরিয়ান প্লেগের কারণে বাধ্য হয়ে চীন "চীনা প্রজাতন্ত্রের প্রথম বছরগুলিতে জনস্বাস্থ্যের প্রচারের উদ্দেশ্যে চিকিৎসা সেবার ক্ষেত্রে পশ্চিমা পদ্ধতি গ্রহণ করে"।
১৯২৯ সালের ১৫ ডিসেম্বর এই মহামারি বিশেষজ্ঞের জীবনাবসান হয়। নিজের জন্মস্থানে তাকে সমাহিত করা হয়।